**ΟΔΗΓΙΕΣ ΓΙΑ ΤΗ ΔΙΕΝΕΡΓΕΙΑ ΜΕΤΑΚΙΝΗΣΕΩΝ ΣΤΟ ΠΛΑΙΣΙΟ ΕΡΓΩΝ/ ΠΡΟΓΡΑΜΜΑΤΩΝ**

Οι μετακινήσεις για τις ανάγκες ενός έργου/προγράμματος πραγματοποιούνται σύμφωνα με τις διατάξεις του άρθρου 65 του Ν. 4485/2017, όπως ισχύουν. Σύμφωνα με τις διατάξεις του ως άνω άρθρου οι μετακινήσεις κατανέμονται σε δύο ευρύτερες κατηγορίες ανάλογα με το είδος του έργου/προγράμματος, στο πλαίσιο του οποίου διενεργούνται. Συγκεκριμένα, α) Οι μετακινήσεις που διενεργούνται στο πλαίσιο έργων ΕΣΠΑ, συγχρηματοδοτούμενων ευρωπαϊκών προγραμμάτων, προγραμμάτων μεταπτυχιακών σπουδών, προγραμματικών συμβάσεων, έργων Interreg κ.λπ. πραγματοποιούνται κατά τα οριζόμενα στις διατάξεις του Ν. 4336/2015, όπως εκάστοτε ισχύουν και για το λόγο αυτό πριν τη διενέργειά τους απαιτείται η έγκριση της κάθε μετακίνησης από το αρμόδιο όργανο του ΕΛΚΕ, ήτοι το Ειδικό Επταμελές Όργανο της Επιτροπής Ερευνών και Διαχείρισης, β) Οι μετακινήσεις για τα υπόλοιπα έργα/προγράμματα, τα οποία χρηματοδοτούνται αποκλειστικά από την Ευρωπαϊκή Επιτροπή ή από διεθνείς οργανισμούς ή ιδιωτικά κονδύλια ή ίδιους πόρους, δεν εμπίπτουν στο πεδίο εφαρμογής του Ν. 4336/2015, και συνεπώς δεν απαιτείται η προαναφερόμενη απόφαση περί έγκρισης της μετακίνησης από το Ειδικό Επταμελές Όργανο της Επιτροπής Ερευνών και Διαχείρισης. Στη δεύτερη αυτή κατηγορία μετακινήσεων εφαρμόζονται οι εκάστοτε ισχύουσες διατάξεις του Οδηγού Χρηματοδότησης και οι κανονιστικές αποφάσεις της Επιτροπής Ερευνών και Διαχείρισης του ΕΛΚΕ.

Όπως αναφέρεται αναλυτικά και στη με αρ. πρωτ. 25928/2019 ενημερωτική επιστολή του Προέδρου της Επιτροπής Ερευνών και Διαχείρισης του ΕΛΚΕ/ΕΚΠΑ με τη διάταξη της παρ. 6 του άρθρου 72 του Ν. 4610/2019, ορίστηκε ότι οι δαπάνες μετακίνησης (και των δυο ανωτέρω κατηγοριών) **αποδίδονται απευθείας στον μετακινούμενο, υπό την προϋπόθεση ότι τα σχετικά παραστατικά έχουν εκδοθεί στα στοιχεία του και ότι αυτά έχουν ήδη εξοφληθεί**. Σημειώνεται, ότι ως δαπάνες μετακίνησης νοούνται: α) τα έξοδα κίνησης, όπως οι δαπάνες εισιτηρίων μεταφορικών μέσων ή συγκοινωνιακών μέσων, η χιλιομετρική αποζημίωση σε περίπτωση χρήσης ιδιωτικού Ι.Χ. ή μίσθωσης μεταφορικού μέσου, όπου αυτό προβλέπεται από την ισχύουσα νομοθεσία, δαπάνες διοδίων, β) τα έξοδα διανυκτέρευσης, ήτοι τα έξοδα διαμονής σε περίπτωση διανυκτέρευσης εκτός έδρας και γ) η ημερήσια αποζημίωση.

1. **Διαδικασία έγκρισης μετακίνησης στο πλαίσιο του Ν. 4336/2015**

Ο Επιστημονικός Υπεύθυνος ενός έργου/προγράμματος, ο οποίος επιθυμεί τη διενέργεια μετακίνησης του ιδίου ή άλλου μέλους της ομάδας έργου στο πλαίσιο έργων ΕΣΠΑ, συγχρηματοδοτούμενων ευρωπαϊκών προγραμμάτων, προγραμμάτων μεταπτυχιακών σπουδών, προγραμματικών συμβάσεων, έργων Interreg κ.λπ, τα οποία διέπονται από τις διατάξεις του Ν. 4336/2015, υποβάλλει προς τη Μ.Ο.Δ.Υ του ΕΛΚΕ το Ε-ΔΠ-07-Ε19 «Αίτημα έγκρισης μετακίνησης». Συγκεκριμένα, σε αυτό το έντυπο δηλώνεται ο αριθμός των φυσικών προσώπων, των οποίων η έγκριση μετακίνησης ζητείται, και εν συνεχεία συμπληρώνεται ένας πίνακας ανά μετακινούμενο με τα εξής στοιχεία: α) προσωπικά στοιχεία (ονοματεπώνυμο, ΑΦΜ, ιδιότητα κ.λπ.), β) τα στοιχεία της μετακίνησης (τόπος και μέσο μετακίνησης, ημερομηνία αναχώρησης και επιστροφής, αριθμός ημερών και τυχόν διανυκτερεύσεων, αιτιολογία της μετακίνησης κ.λπ.), γ) το εκτιμώμενο κόστος της μετακίνησης ανά μετακινούμενο και ανά είδος εξόδου. Σε περίπτωση που ζητείται η μετακίνηση άνω του ενός προσώπου, επαναλαμβάνεται ο πίνακας όσες φορές απαιτείται για το σύνολο των μετακινούμενων. Το Ειδικό Επταμελές Όργανο εξετάζει το αίτημα και σε περίπτωση που πληρούνται οι προϋποθέσεις εγκρίνει τη μετακίνηση. Σημειώνεται ότι η απόφαση του Ειδικού Επταμελούς Οργάνου πρέπει να προηγείται της ημερομηνίας διενέργειας της μετακίνησης. Στη συνέχεια πραγματοποιείται η μετακίνηση και για την πληρωμή των δαπανών αυτής ακολουθείται η διαδικασία που περιγράφεται στην ενότητα 2.

Για όλα τα υπόλοιπα έργα δεν απαιτείται απόφαση ή προηγούμενη έγκριση οργάνου του Ε.Λ.Κ.Ε. για τη διενέργεια μιας μετακίνησης και η πληρωμή της γίνεται με βάση τα περιγραφόμενα στην ενότητα 2.

1. **Διαδικασία πληρωμής δαπανών μετακίνησης**

Ο Επιστημονικός Υπεύθυνος ενός έργου/προγράμματος, συντάσσει και υποβάλλει προς τη Μ.Ο.Δ.Υ του ΕΛΚΕ το Ε-ΔΠ-07-Ε4 «Αίτημα Πληρωμής» για την **πληρωμή δαπανών μετακίνησης** εις βάρος του εγκεκριμένου προϋπολογισμού ενός έργου/προγράμματος στο οποίο αναφέρει το συνολικό ποσό των δαπανών μετακίνησης εκτός της ημερήσιας αποζημίωσης, με δικαιούχο τον μετακινούμενο, επιλέγοντας την αιτιολογία «Ζ. Δαπάνες μετακίνησης». Ως συνυποβαλλόμενα δικαιολογητικά στην περίπτωση πληρωμής δαπανών μετακίνησης προσκομίζονται **υποχρεωτικά**: i) το Ε-ΔΠ-07-Ε7 «Ημερολόγιο Κίνησης» ή το Ε-ΔΠ-07-Ε8 «Ημερολόγιο Κίνησης στα αγγλικά», τα οποία έχουν αναμορφωθεί προκειμένου να καλύπτουν τις ανάγκες για την εφαρμογή της νέας ρύθμισης, ii) πρωτότυπα παραστατικά των αποδεικτικών μετακίνησης (απόδειξη αγοράς εισιτηρίων στο όνομα του μετακινούμενου, Boarding passes, πρωτότυπη απόδειξη παροχής υπηρεσιών στο όνομα του μετακινούμενου, για τη διανυκτέρευση σε ξενοδοχείο ή άλλο κατάλυμα, πρωτότυπες αποδείξεις διοδίων, αποδεικτικά για την έκδοση visa, ταξιδιωτικής ασφάλειας, εφόσον απαιτείται για την διαδικασία έκδοσης visa κ.λπ.), iii) υπεύθυνη δήλωση του μετακινούμενου σε περίπτωση χιλιομετρικής αποζημίωσης για τη χρήση ίδιου ή μισθωμένου μεταφορικού μέσου και iv) την άδεια απουσίας η οποία χορηγείται για κάθε κατηγορία προσωπικού από το αρμόδιο όργανο. Ειδικότερα, για τα μέλη ΔΕΠ, Ε.Ε.Π., Ε.Δ.Ι.Π., Ε.Τ.Ε.Π. απαιτείται απόφαση Γ.Σ. Τμήματος ή Δ.Σ. εφόσον έχει εξουσιοδοτηθεί αρμοδίως, ενώ για τους υπαλλήλους με σχέση δημοσίου δικαίου ή ιδιωτικού δικαίου αορίστου χρόνου απαιτείται η υποβολή του εντύπου αδείας υπογεγραμμένο από τον Προϊστάμενο της υπηρεσίας τους. Στο ημερολόγιο κίνησης για τις δαπάνες μετακινήσεων δηλώνονται:

α) τα στοιχεία του μετακινούμενου (ονοματεπώνυμο, ΑΦΜ, ιδιότητα, ΙΒΑΝ, σε περίπτωση που αυτό δεν έχει δηλωθεί ήδη προς τη Μ.Ο.Δ.Υ του Ε.Λ.Κ.Ε),

β) τα στοιχεία της μετακίνησης (τόπος και μέσο μετακίνησης, ημερομηνία αναχώρησης και επιστροφής, συνολική χιλιομετρική απόσταση και σε περίπτωση διαδοχικών μετακινήσεων[[1]](#footnote-1) τη χιλιομετρική απόσταση ανά μετακίνηση από τόπο σε τόπο)

γ) η αιτιολόγηση της σκοπιμότητας και της επιλεξιμότητας της μετακίνησης (για όλα τα έργα), καθώς και τα αποτελέσματα αυτής (μόνο για τα έργα ΕΣΠΑ) και,

δ) η ανάλυση του είδους της δαπάνης και του κόστους αυτής ανά είδος δαπάνης (χιλιομετρική αποζημίωση, διόδια, εισιτήρια, ημερήσια αποζημίωση κ.λπ.). Σε περίπτωση που για την μετακίνηση απαιτείται η έκδοση visa και ταξιωτική ασφάλεια αναγράφεται το κόστος της εν λόγω δαπάνης στο πεδίο «Άλλο» του ημερολογίου κίνησης.

Σημειώνεται ότι στο ημερολόγιο κίνησης θα αναλύονται μόνο δαπάνες, τα παραστατικά των οποίων είναι **αποκλειστικά στο όνομα του μετακινούμενου** και τα οποία θα πρέπει απαραιτήτως να έχουν **ήδη εξοφληθεί** κατά την ημέρα υποβολής τους.

Αντίστοιχα, για την **πληρωμή ημερήσιας αποζημίωσης**, ο Επιστημονικός Υπεύθυνος ενός έργου/προγράμματος, συντάσσει και υποβάλλει προς τη Μ.Ο.Δ.Υ του ΕΛΚΕ το Ε-ΔΠ-07-Ε4 «Αίτημα Πληρωμής», στο οποίο αναφέρει το συνολικό ποσό της ημερήσιας αποζημίωσης ενός μετακινούμενου, επιλέγοντας την αιτιολογία «ΣΤ. Έξοδα Ερευνών για ημερήσια αποζημίωση». Ως **μόνο** συνυποβαλλόμενο δικαιολογητικό στην εν λόγω περίπτωση προσκομίζεται φωτοαντίγραφο του εντύπου Ε-ΔΠ-07-Ε7 «Ημερολόγιο Κίνησης» ή του Ε-ΔΠ-07-Ε8 «Ημερολόγιο Κίνησης στα αγγλικά», το οποίο κατατέθηκε ως πρωτότυπο συνυποβαλλόμενο δικαιολογητικό στο Αίτημα Πληρωμής για τις δαπάνες μετακίνησης αναγράφοντας σε αυτό τον αριθμ. πρωτ. που αυτό έλαβε από την Μ.Ο.Δ.Υ. και φωτοτυπία των παραστατικών μετακίνησης σύμφωνα με όσα αναφέρθηκαν ανωτέρω.

Στην περίπτωση όπου ο Επιστημονικός Υπεύθυνος αιτείται **μόνο** την πληρωμή ημερήσιας αποζημίωσης και **όχι** δαπανών μετακίνησης, συμπληρώνει και υποβάλλει πρωτότυπα το Ε-ΔΠ-07-Ε7 «Ημερολόγιο Κίνησης» ή το Ε-ΔΠ-07-Ε8 «Ημερολόγιο Κίνησης στα αγγλικά» ως συνυποβαλλόμενο δικαιολογητικό του αιτήματος πληρωμής και φωτοτυπία των παραστατικών μετακίνησης.

Όλες οι δαπάνες μετακίνησης πιστώνονται στον τραπεζικό λογαριασμό του μετακινούμενου μέσω της Ενιαίας Αρχής Πληρωμών (Ε.Α.Π.), για όλα τα έργα εκτός αυτών που πραγματοποιούνται στο πλαίσιο προγραμμάτων ΕΣΠΑ ή άλλων έργων που βαρύνουν τον Προϋπολογισμό Δημοσίων Επενδύσεων (ΠΔΕ). Επισημαίνεται ότι είναι **υποχρεωτική η πλήρης συμπλήρωση** όλων των ανωτέρω στοιχείων του ημερολογίου κίνησης για την απρόσκοπτη πληρωμή των εν λόγω δαπανών. Σημειώνεται ότι οι δαπάνες μετακίνησης (έξοδα κίνησης, διανυκτέρευσης κ.λπ.) δεν αποτελούν εισόδημα/αμοιβή.

Το ύψος της ημερήσιας αποζημίωσης, όσο και το ύψος των λοιπών δαπανών μετακίνησης, των οποίων η πληρωμή ζητείται, πρέπει να είναι σύμφωνο με το ισχύον θεσμικό πλαίσιο, ήτοι για τις δαπάνες μετακίνησης των προγραμμάτων ΕΣΠΑ, Π.Μ.Σ, Προγραμματικών Συμβάσεων, συγχρηματοδοτούμενων ευρωπαϊκών έργων και έργων Interreg εφαρμόζονται οι διατάξεις του Ν.4336/2015, ενώ για τις δαπάνες μετακίνησης που εμπίπτουν σε έργα ή προγράμματα που χρηματοδοτούνται αποκλειστικά από την Ε.Ε. ή από διεθνείς οργανισμούς ή ιδιωτικά κονδύλια ή ίδιους πόρους εφαρμόζονται οι διατάξεις του ισχύοντος Οδηγού Χρηματοδότησης του ΕΛΚΕ.

Σημειώνεται ότι κατά το στάδιο της εκκαθάρισης των δαπανών μετακίνησης, η Μ.Ο.Δ.Υ του Ε.Λ.Κ.Ε. οφείλει να ελέγξει: α) ότι το ύψος των δαπανών μετακίνησης, των οποίων η πληρωμή ζητείται είναι εντός των ορίων που ορίζει ο Ν. 4336/2015 ή των διατάξεων του ισχύοντος Οδηγού Χρηματοδότησης ή άλλης κανονιστικής απόφασης της Επιτροπής Ερευνών και Διαχείρισης, β) ότι το ύψος των εν λόγω δαπανών είχε προβλεφθεί στην κατηγορία 4.8. του εγκεκριμένου προϋπολογισμού του έργου και αυτό είχε δεσμευθεί με την αντίστοιχη απόφαση ανάληψης υποχρέωσης του έργου κατά το χρόνο διενέργειας της μετακίνησης ή κατά τον χρόνο έκδοσης σχετικού παραστατικού ανάλογα με το ποια ενέργεια προηγήθηκε χρονικά και γ) ότι η μετακίνηση έχει διενεργηθεί στο πλαίσιο των αναγκών του έργου (σκοπιμότητα μετακίνησης). Σε περίπτωση που δεν πληρούται μια ή περισσότερες από τις ανωτέρω προϋποθέσεις, το αίτημα πληρωμής δεν θα εξοφλείται.

Λαμβάνοντας υπόψη ότι μέρος των μετακινήσεων πραγματοποιείται με σκοπό την **συμμετοχή σε συνέδριο** επισημαίνεται ότι για την πληρωμή της εν λόγω δαπάνης ο Επιστημονικός Υπεύθυνος ενός έργου/προγράμματος, συντάσσει και υποβάλλει προς τη Μ.Ο.Δ.Υ του ΕΛΚΕ το Ε-ΔΠ-07-Ε4 «Αίτημα Πληρωμής» επιλέγοντας την αιτιολογία «Η. Άλλο» στο οποίο συμπληρώνει το λεκτικό «Εγγραφή σε συνέδριο». Το Ε-ΔΠ-07-Ε4 «Αίτημα Πληρωμής» συνοδεύεται από το έντυπο Ε-ΔΠ-07-Ε5 «Κατάσταση Δαπανών», το πρόγραμμα του συνεδρίου, αντίγραφο των παραστατικών μετακίνησης (εισιτήρια) ή βεβαίωση παρακολούθησης του συνεδρίου. Επισημαίνεται ότι η δαπάνη συμμετοχής στο συνέδριο (registration fee), βαρύνει την κατηγορία 4.9 του προϋπολογισμού του έργου. Η εν λόγω δαπάνη πιστώνεται στον τραπεζικό λογαριασμό του δικαιούχου όπως αυτός αναφέρεται στο αίτημα πληρωμής.

1. **Διαδικασία μετακίνησης προσκεκλημένων φυσικών προσώπων στο πλαίσιο ενός έργου/προγράμματος**

Οι μετακινήσεις φυσικών προσώπων, όπως επισκεπτών καθηγητών, καταξιωμένων επιστημόνων που έχουν θέση ή προσόντα καθηγητή σε άλλο Α.Ε.Ι της ημεδαπής ή της αλλοδαπής ή ερευνητών σε ερευνητικό κέντρο ή καλλιτεχνών ή επιστημόνων αναγνωρισμένου κύρους με εξειδικευμένες γνώσεις ή σχετική εμπειρία σε συγκεκριμένο γνωστικό αντικείμενο ή προσωπικού άλλων συνεργαζόμενων φορέων/οργανισμών του εσωτερικού ή εξωτερικού με το Ε.Κ.Π.Α., πραγματοποιούνται κατόπιν πρόσκλησης των εν λόγω φυσικών προσώπων σε εφαρμογή σχετικής απόφασης του καθ’ ύλην αρμοδίου οργάνου του Εθνικού και Καποδιστριακού Πανεπιστημίου Αθηνών (π.χ. Σύγκλητος, Συνέλευση Τμήματος, Ε.Δ.Ε ή του Ειδικού Επταμελούς Οργάνου της Επιτροπής Ερευνών και Διαχείρισης σύμφωνα με τη διαδικασία που αναφέρεται κατωτέρω) με σκοπό τη συμμετοχή τους σε συνέδρια/ημερίδες/ομάδες εργασίας/επιτροπές, Προγράμματα Μεταπτυχιακών Σπουδών άνευ αμοιβής για τη συμμετοχή τους. Για να εμπίπτει ένα φυσικό πρόσωπο στην κατηγορία των προσκεκλημένων απαιτείται να μην έχει οποιαδήποτε άλλη συμβατική σχέση με τον ΕΛΚΕ/ΕΚΠΑ (π.χ. σύμβαση έργου ή εργασίας ή υποτροφίας) στο πλαίσιο ενός έργου ή προγράμματος και να μην λαμβάνει αποδοχές ή οιασδήποτε αμοιβή ή αντάλλαγμα για τη συμμετοχή του σε αυτό.

Σε περίπτωση όπου ένας Επιστημονικός Υπεύθυνος επιθυμεί την πρόσκληση ενός εκ των ως άνω κατηγοριών φυσικών προσώπων στο πλαίσιο ορθής υλοποίησης ενός έργου/προγράμματός του και δεν υφίσταται άλλο καθ’ ύλην αρμόδιο όργανο για τη διενέργεια της πρόσκλησης, αρμόδιο όργανο είναι το Ειδικό Επταμελές Όργανο της Επιτροπής Ερευνών και Διαχείρισης του ΕΛΚΕ/ΕΚΠΑ.

Για το σκοπό αυτό, ο Επιστημονικός Υπεύθυνος εισηγείται προς το Ειδικό Επταμελές Όργανο της Επιτροπής Ερευνών και Διαχείρισης του ΕΛΚΕ/ΕΚΠΑ, χρησιμοποιώντας το «Ε-ΔΠ-07-Ε20 Αίτημα πρόσκλησης» την πρόσκληση ενός ή περισσοτέρων φυσικών προσώπων που πληρούν τα ως άνω χαρακτηριστικά, αναφέροντας τα στοιχεία αυτών, το σκοπό και το αντικείμενο της σχετικής πρόσκλησης. Το Ειδικό Επταμελές Όργανο της Επιτροπής Ερευνών και Διαχείρισης του ΕΛΚΕ/ΕΚΠΑ εξετάζει το αίτημα και εφόσον πληρούνται οι ως άνω προϋποθέσεις εκδίδει σχετική απόφασης πρόσκλησης αυτού/ων.

Ο Επιστημονικός Υπεύθυνος δύναται επίσης να ζητήσει την καταβολή απευθείας προς τον κάθε προσκεκλημένο εξόδων διατροφής για κάθε ημέρα διαμονής του στο πλαίσιο της πρόσκλησης, κατόπιν υποβολής σχετικού αιτήματος πληρωμής, ημερολογίου κίνησης και προσκόμισης αντίστοιχων αποδείξεων/ παραστατικών εξόδων και με ανώτατο όριο το ποσό των εξήντα (60) ευρώ ημερησίως.

Οι εν λόγω δαπάνες μετακίνησης προσκεκλημένων εντάσσονται στην Κατηγορία Δαπανών 4.8 «Έξοδα Ταξιδιών» του εγκεκριμένου προϋπολογισμού ενός έργου/ προγράμματος και πραγματοποιούνται μέσα στα όρια αυτού. Ως τέτοιες δαπάνες λογίζονται αποκλειστικά τα έξοδα κίνησης (αεροπορικά εισιτήρια κ.λπ.), διαμονής (δαπάνες ξενοδοχείων κ.λπ.) και διατροφής των μετακινούμενων προσκεκλημένων

Ειδικά, για τις δαπάνες κίνησης και διαμονής, δύναται αυτές να πραγματοποιούνται είτε σύμφωνα με το ισχύον θεσμικό πλαίσιο για τις δημόσιες συμβάσεις, ήτοι τις διατάξεις του ν.4412/2016 και του άρθρου 66 του ν.4485/2017, όπως εκάστοτε ισχύουν είτε σύμφωνα με τις διατάξεις του άρθρου 65 του ν.4485/2017 όπως έχει τροποποιηθεί και ισχύει.

Συγκεκριμένα στην πρώτη περίπτωση που εφαρμόζονται οι διατάξεις του ν.4412/2016 και του άρθρου 66 του ν.4485/2017 για την παροχή υπηρεσιών μετακίνησης ή/και διαμονής των προσκεκλημένων εφαρμόζεται είτε η διαδικασία απευθείας ανάθεσης για δαπάνες έως 20.000 ευρώ, είτε η αρμόδια διαγωνιστική διαδικασία για δαπάνες άνω των 20.000 ευρώ και τα σχετικά παραστατικά των εν λόγω δαπανών εκδίδονται στα στοιχεία του ΕΛΚΕ/ΕΚΠΑ. Εφόσον επιλεγεί η εν λόγω διαδικασία, για τις περιπτώσεις που η πρόσκληση εκδίδεται από το Ειδικό Επταμελές Όργανο της Επιτροπής Ερευνών και Διαχείρισης του ΕΛΚΕ, κατόπιν αιτήματος του Επιστημονικού Υπευθύνου, δύναται το Αίτημα Απευθείας Ανάθεσης ή Αίτημα διενέργειας διαγωνισμού δύναται να συνυποβληθεί με το Αίτημα πρόσκλησης προς επιτάχυνση της διαδικασίας της πρόσκλησης.

Ενώ στην δεύτερη περίπτωση εφαρμογής του άρθρου 65 τουν.4485/2017, καταβάλλονται οι δαπάνες μετακίνησης στον μετακινούμενο προσκεκλημένο μετά την ολοκλήρωση της μετακίνησης με προϋπόθεση την υποβολή στην Μ.Ο.Δ.Υ. του Ε.Λ.Κ.Ε. των σχετικών παραστατικών που την αποδεικνύουν και η έκδοση των σχετικών παραστατικών πραγματοποιείται στα στοιχεία του μετακινούμενου. Περαιτέρω όταν οι δαπάνες καλύπτονται από έργα/προγράμματα που εντάσσονται στις διατάξεις του ν.4336/2015 ακολουθείται η διαδικασία έγκρισης όπως περιγράφεται στην ενότητα 1 της παρούσας οδηγίας.

1. **Διενέργεια ομαδικών μετακινήσεων σπουδαστών/φοιτητών**

Οι δαπάνες των ομαδικών μετακινήσεων φοιτητών ή σπουδαστών του Ε.Κ.Π.Α. στο εσωτερικό ή εξωτερικό, δύναται να πραγματοποιούνται:

α) σύμφωνα με τις διατάξεις του ν.4412/2016 και του άρθρου 66 του ν .4485/2017, όπως εκάστοτε ισχύουν. Σε αυτή την περίπτωση για την παροχή υπηρεσιών μετακίνησης ή/και διαμονής εφαρμόζεται είτε η διαδικασία απευθείας ανάθεσης για δαπάνες έως 20.000 ευρώ, είτε η αρμόδια διαγωνιστική διαδικασία για δαπάνες άνω των 20.000 ευρώ και τα σχετικά παραστατικά των εν λόγω δαπανών εκδίδονται στα στοιχεία του ΕΛΚΕ/ΕΚΠΑ.

β) σύμφωνα με τις διατάξεις του άρθρου 65 του ν.4485/2017 όπως έχει τροποποιηθεί και ισχύει. Σε αυτή την περίπτωση, εφόσον η μετακίνηση πραγματοποιείται για έργο/πρόγραμμα το οποίο εμπίπτει στις διατάξεις του ν.4336/2015, η διαδικασία έγκρισης της μετακίνησης περιγράφεται στην ενότητα 1 της παρούσας οδηγίας. Οι δαπάνες μετακίνησης καταβάλλονται στον μετακινούμενο μετά την ολοκλήρωση της μετακίνησης με την υποβολή στην Μ.Ο.Δ.Υ. του Ε.Λ.Κ.Ε. των σχετικών παραστατικών που την αποδεικνύουν και η έκδοση των σχετικών παραστατικών πραγματοποιείται στα στοιχεία του μετακινούμενου.

Εντάσσονται στην Κατηγορία Δαπανών 4.8 «Έξοδα Ταξιδιών» του εγκεκριμένου προϋπολογισμού ενός έργου/ προγράμματος και πραγματοποιούνται μέσα στα όρια αυτού.

Σημειώνεται ότι **η καταβολή όλων των δαπανών μετακίνησης που αποδίδονται στον μετακινούμενο πραγματοποιούνται μέσω της ΕΑΠ** σε εφαρμογή της υπ. αριθμ. ΕΑΡ2005980ΕΞ2018/16-11-2018 εγκυκλίου του Γενικού Λογιστηρίου του Κράτους η οποία τροποποιεί την υπ’ αριθμ. 2/57873/2010 εγκύκλιο.

Για τυχόν απορίες ή διευκρινίσεις μπορείτε να απευθύνεστε κατά τις εργάσιμες ημέρες από 9:00 έως 14.00 στην Υπηρεσία Αρωγής Χρηστών του ΕΛΚΕ (Help Desk) είτε τηλεφωνικώς στο 210-727 5900, είτε μέσω e-mail στο [helpdesk@elke.uoa.gr](mailto:helpdesk@elke.uoa.gr).

1. Ως διαδοχική μετακίνηση ορίζεται η μετάβαση διαδοχικά σε περισσότερες από μια περιοχές για εκτέλεση υπηρεσίας σε κάθε μία από αυτές. Αυτό πρακτικά σημαίνει ότι μια μετακίνηση χαρακτηρίζεται ως διαδοχική μόνο όταν ο μετακινούμενος προβλέπεται να μεταβεί σε περισσότερες πόλεις για εκτέλεση υπηρεσίας σε κάθε μία από αυτές και όχι απλά να περάσει από αυτές μεταβαίνοντας στον τόπο προορισμού όπου πρόκειται να παράσχει τις υπηρεσίες του. [↑](#footnote-ref-1)